ION FITNER 


Prozatori 
contemporani 


RADU COSASU 


Reporter in primul rind, eseist, dramaturg, autor de 
schite si nuvele (toate extrase din indeletnicirea de repor- 
ter), Radu Cosasu face parte din generatia care la elibe- 
rare avea patrusprezece sau cincisprezece ani. 

Radu Cosasu a lucrat si a luptat intr-un ritm trepi- 
dant, aşa cum au lucrat si au luptat toţi militantii pen- 
tru socialism, ai acelui timp. Relevant pentru profilul 
tînărului prozator este însă faptul că acest ritm i-a 
intrat în sînge, dacă am putea spune astfel, şi de aici 
în proza pe care o scrie. Din ce rezultă această trepi- 
datie interioară, din care autorul Luminii a făcut o 
amprentă stilistică ? Succesiunea în relatare obligă la 
o oarecare lentoare, la o încetinire de ritm necesară 
tocmai pentru a împărtăşi fapte sau evenimente. Cosasu 
înlocuiește, în bună măsură, relatarea cu asociaţia, ofe- 
rind nu descriptii, ci intuitii, decurgînd armonios din 
accelerarea particulelor prozei sale. „In timp ce Capris 
si Pop de la ciment — scrie Cosasu in Lumină — stu- 
diază fiecare om înscris în noul an de învățămînt, sub 
presa laboratorului e pus un nou cub de beton cu inscripția 
22.07.59. E bun ? Rezistă ? În timp ce Niţă citeşte Kale- 
vala, presa începe să lucreze, acul să se miste pe cadran, 
indicînd creşterea presiunii pe fiecare centimetru de 
beton. E bun ? Rezistă ? În timp ce oamenii se îngrămă- 

dese să prindă cursa de trei după amiază, schimbul doi, 
presiunea pe fiecare centimetru creşte, betonul rezistă, 
şi ei ştiu asta, în măsura în care ştiu ce se petrece în 
corpul lor. În această clipă, interferîndu-se cu eroismul, 
cu curajul, cu inspirația, cu tot ce-i viață pe şantier, ca 
procesele subterane, chimice din corp, pojghife subțiri de 
beton cad de pe cub, acul se mişcă din ce în ce mai încet 
pe cadran, deodată, pe nesimţite, cubul se sfărîmă. Presa 
se ridică, acul revine la normal, rămîne betonul distrus in 
tăcere, se înscrie presiunea la care s-a ajuns — 41 de 
tone, să zicem ; se confruntă cu cerințele, 40 de tone, 
să zicem... Dacă betonul s-a rupt abia la 41 de tone, 
înseamnă că e bine, că cerințele sînt respectate, şi în 
timp ce oamenii preiau schimbul si Niţă pune deoparte 
Kalevala, să tragă un somn pe partea dreaptă, pentru că 
«e de noapte», proba e acceptată — 22.07.59. Se poate 
turna. Cu această operație vitală, simplă ca o respirație, 
începe betonarea, definitioul, se naşte prin căi psihologice, 
foarte tainice, curajul, eroismul, încrederea — cum din 
respirație, din schimbul permament oxigen-carbon, înflo- 
reste gîndul omului.“ 

Cosașu foloseşte un procedeu al lirismului, și anume 
ciocnirea într-o imagine unică a unor elemente obişnuit 
disparate sau chiar contradictorii. Dar nu pot spune că 
tînărul prozator este un liric, în accepţia deplină a 
noțiunii. Iubitor al prozei lui Anatole France, la care el 
sau eroii săi se referă în permanenţă, Cosasu utilizează 
acest procedeu pentru a oferi senzația stralucirii, pe 
care inteligența ascuţită o deţine. Fiind prea tînăr, el nu 
are însă, întotdeauna, calmul necesar (acel ritm al medi- 
tatiei, specific francian) de a incrusta artistic, în text, 
sclipirile luciditátii, şi de aceea, nu o dată, acestea rămîn 
la suprafaţă, în maniera paradoxelor juvenile : „Știi a 
ce miroase porumbul? — A ce? — A plajă... Ai să 

vezi... Călcăm pe nisipul plăjii... Cred că are dreptate : 
porumbul fiert nu e decît parfum de plajă transfigurat.“ 
(Tot august, în Opiniile unui pămîntean). 

De multe ori, această accelerare a timpului interior 
al prozei sale. Cosașu o realizează printr-o extremă volu- 
bilitate, a sa proprie sau a personajelor pe care le pune 
să monologheze într-un iures verbal (efectul nu este 
întotdeauna bun). 

Bineînţeles, un asemenea temperament artistic, doritor 
de mari tensiuni ale faptelor şi evenimentelor, trebuia 
să-și găsească un punct de aplicaţie, un obiectiv propice 
realizării specificului personalităţii sale juvenile. Cosașu 
îşi extrage, pînă acum, materia primă a reportajelor, 
schițelor și nuvelelor sale din viaţa, într-adevăr trepi- 
dantă, a uriasului şantier al hidrocentralei si barajului de 
la Bicaz. Tînărul prozator este monografistul, în diferite 
ipostaze, al Bicazului, fiind extrem de interesat mai 
ales de evoluţia conștiinței tinerilor constructori. 

Problema specificului generaţiei din care face parte, 
revine nu o dată în proza sa. „Noi ce generaţie sîntem ? — 
se întreabă Cosasu (în Un decembrie, din Opiniile unui 
pămîntean). Dacă fiecare generaţie ar trebui să-şi lege 
numele de acel eveniment unic pe care l-a trăit, noi, cei 
de 25 de ani în 1955, noi cum ne-am numi ? Am cunos- 
cut, am văzut, am simțit noi ceva ce nimeni înaintea 
noastră să nu fi cunoscut, să nu fi văzut, să nu fi simţit ? 
Noi am văzut la 25 de ani Copiii din Hiroșima. Filmul 
acesta a trecut prea ușor prin viața noastră. Nici una din 
generaţiile care ne-au precedat nu a văzut aşa ceva. 
Întrebaţi-vă părinții, bunicii, străbunicii, cerefi-le să-şi 
încordeze la maximum memoria — le-a trecut vreodată 
prin fața ochiior o asemenea tragedie ? Au știut ei, la 25 
de ani, ce înseamnă ca pe scara unei case să rămînă o pată 
din tot ce a fost un om? Le-a fost cumva solicitată ima- 

ginatia ca să-și închipuie măcar ce uriaşă tristețe poate 
degaja o nuntă într-un oraș, la 6 ani de la distrugerea lui 
atomică ? Şi s-a ridicat vreodată problema înțelegerii unui 
om care are un copil, într-un oraş în care aproape toate 
femeile sînt sterile ? Noi sîntem prima generaţie care am 
văzut oameni murind, femei sterile şi nunți triste din 
pricina radiatiunilor unei bombe atomice ! Nimeni înaintea 
noastră nu a văzut aşa ceva. Copiii din Hiroşima a fost 
un eveniment unic în viața noastră. Dar vom lega noi 
numele generației noastre de Copiii din Hiroşima ? Ar 
însemna ca viața să fie cel puțin la fel de tristă ca o 
nuntă in Hiroşima, sterilă ca femeile din Hiroşima |... 
Noi trebuie să fim singura generație care a văzut și a 
înțeles Copiii din Hiroșima !“ 

Volumele pe care Cosasu le-a publicat sînt rezultatul 
acestei înțelegeri. Spiritului erostratic, dementei omucide 
a întunecatelor forte ale imperialismului, acumulind 
uriaşe beneficii din distrugere şi moarte, prozatorul, în 
numele generaţiei sale şi a tuturor oamenilor de bine, 
îi opune energia vitală, entuziasmul vieţii libere, socia- 
liste, lumina culturii, splendorile marilor construcţii ale 
socialismului, menite să ofere oamenilor sensul deplin 
al fericirii. Proza lui Cosasu, in ansamblu, definește trá- 
sături ale generației din care face parte. 

Din numeroasele profiluri pe care le schiteazá, în 
reportajele sau monologurile, pentru care Cosagu are o 
deosebită afecțiune (și este greu de înţeles de ce le inti- 
tulează Schițe si povestiri), se desprinde o voluptate 
a muncii, a creaţiei, care mi se pare a fi unul din sem- 
nele distinctive faţă de capitalism. De altfel acest semn 
dinstinctiv, etic și psihologic, caracteristic constructorilor 
socialismului, îl regăsim în multe din lucrările de proză 
ale scriitorilor din tânăra generaţie, ceea ce defineşte cel 

mai bine, cred, fundamentul real pe care fenomenul îl 
prezintă. Ne aflăm, pornind de la sentimentul indivi- 
dual și colectiv, de bucurie în fata gestului creator, pe 
drumul unei literaturi a muncii, visată cu ardoare de 
către Gorki, iniţiatorul literaturii realismului socialist, 
literatură definitorie, cred, pentru omul socialist, şi care 
se va extinde tot mai mult în epoca socialismului şi 
comunismului. 

Nu este vorba aci de o simplă rezonanță afectivă a 
procesului muncii, sub ipostaza bucuriei, ceea ce ar fi 
simplist, ci de un complex de transformări, în sfera 
conștiinței și a sentimentelor, pe care constructorii socia- 
lismului îl remarcă ei înșiși cu plăcută surprindere. 

Tînărul inginer Manu, din monologul Mărturisire 
în noapte (Nopțile tovarășilor mei), extrem de sensibil 
la elementele inedite, etice si afective, pe care relaţiile 
de muncă socialiste le generează, îi spune electricianului 
Dobre, secretar al organizaţiei de partid : „Mi-e clar că 
relaţiile socialiste între oameni nu se pot dezvolta în ace- 
laşi ritm cu turnarea betonului la baraj. Reciproca însă 
nu e valabilă ; dacă barajul acesta nu va consolida şi 
dezvolta tot ce-i socialist între oamenii noştri, atunci mă 
las de inginerie. Trebuie să vedem mai departe de beton...“ 

Dincolo de beton, tînărul Niţă Alexandru, cu o exis- 
tentá agitată, în care intră și o bună perioadă de „sme- 
cherie“ si „bulevardism“, ajunge să intuiască proble- 
matica fină a existenţei noi : „Nu se mai poate trăi aşa, 
cu smecherie... E o epocă depăşită... vezi că toți muncesc, 
sînt alte idei, și tu... vezi cum te duci si tu, si tinerețea ta. 
Asta trebuie descris, cum simți că trebuie să-ți schimbi 
viața (s.n.) ; mi-ar place să descriu asa ceva... Cel mai 
important lucru în viață e munca, nu ? Saiba, cum zicem 
noi. Dacă nu muncesc cum trebuie, nu mă pot bucura de 
nimic, şi dacă trebuie, muncesc şi 48 de ore, nu asta e 

greu ; ca să-ți spun drept, cînd sint în întrecere socialistă 
mă simt cum nu se poate mai bine ; mai vezi pe cite 
unii, să termine cît mai repede, să fugă acasă. Și dacă te 
duci acasă, ce-i ? Dacă nu ai dat ceva deosebit la maşina 
ta, degeaba. În 57 am făcut la freza mea niste piese 
imposibile — eram nebun de bucurie, nu ştiu dacă mă 
intelegeti.“ 

Tinárul benist Anton este un muncitor priceput, dar 
balul de sîmbătă seara, alături ue Varvara, il preocupă 
mai mult decît îndatoririle sale, de aceeea, într-o astfel 
de seară, lipseşte de la lucru, dedindu-se voluptátii dan- 


sului. Faptul este resimţit ca o lovitură morală puternică. 


de către tînăra utemistă, în primul rînd. Cu tact, pentru 
a-i servi o lecție pe care Anton să nu o uite curînd, 
Varvara îl determină să se întoarcă la schimbul părăsit 
(lucrul lui Anton fusese preluat de către Dobre, secre- 
tarul de organizație, muncitor în altă specialitate, în 
plus cu vederea șubrezită de o rană căpătată pe front, 
dar care nu poate fi indiferent la faptul că într-un 
sector munca este amenințată cu întreruperea din cauza 
indisciplinei lui Anton). Între Varvara şi tînărul pe 
care-l iubește dialogul iubirii pare compromis, fata 
neputind concepe conviețuirea alături de un om la care 
plăcerea personală anihilează simţul datoriei. Cosașu 
relatează avatarurile acestei iubiri primejduite şi resu- 
rectia lui Anton în două bune monologuri, al Varvarei 
(Luni despre Sîmbătă) şi al junelui Anton (Începuturile 
muzicii şi, cumva, sfîrşitul din volumul Lumină, reluate în 
Nopțile tovarășilor mei). Tînănul benist se supune, pînă 
la urmă, cu bun-simţ înaltei pedagogii sociale pe care 
colectivitatea muncitoare i-o recomandă. „Mă mîna o 
putere dinăuntru — spune el. Mă lăsam dus de puterea 
asta care mă împingea să fiu bun, drept, serios, cum nu 
mai fusesem în viață. Cred că ăsta-i cel mai mare lucru 

din viața unui om, cel puţin in viața mea aşa a fost: să 
înţelegi că nu mai vrei să faci decît lucruri cu rost." 
Inginerul Manu pune, în legătură cu noua finalitate a 
muncii, o problemă pe care, sub o altă formă, am găsit-o 
şi în romanul Virsta de aur al lui Corneliu Leu. Prin 
urmare este vorba de un sentiment pe care păturile cele 
mai înaintate ale tineretului nostru îl împărtăşesc cu 
gravitate. „Munca e liberă de exploatatori — da? — 
spune tînărul Manu. Din păcate — adaugă el — eu nu 
am făcut prea multe pentru eliberarea ei ; alții au făcut 
si eu am venit cam la de-a gata... mi se cere însă altceva 
pentru ca să fiu tovarășul acestor oameni : să-i ajut să 
ridice intr-atit productivitatea muncii ca socialismul sů 
învingă capitalismul. Deci munca liberă nu e totul, trebuie 
încă ceva, pe care îl voi numi perfecționare... O perfec- 
tionare, ca să zic aşa, umană — şi aici pot face ceva, 
adică să schimbăm psihologia muncii, să-i fac pe oameni 
să muncească la înălțimea libertății lor, să muncească în 
chip comunist.“ Şi inginerul Manu oferă o frumoasă anti- 
cipare asupra acestei bucurii a muncii în comunism : 
„Bucuria muncii nu va consta în zîmbetul anume al unui 
om cărînd o mie de saci cu ciment pentru nu ştiu ce con- 
structie socialistă, pentru că nu-i obligatoriu să rizi cînd 
te bucuri. Va fi o mișcare foarte interiorizată, rareori 
exprimată deschis, pe față, dar înscrisă acolo, în cute, în 
ochi, cumva. Totul se va petrece înăuntrul nostru, va fi 
un sentiment nou, pe care nu-l putem prevedea în desfă- 
şurarea lui exactă, dar ştiu că va exista, cum în tabloul 
lui Mendeleev a fost loc pentru noi elemente previzibile 
prin existența altora ; asa si aici, probabil că bucuria 
muncii comuniste va lua naştere din starea omului din 
care au fost alungate ignoranfa, meschinăria, teama, dar 
mai ales ignoranja muncii.“ Finalitatea existenţei, pentru 
acest tînăr inginer de la Bicaz, este foarte clară, şi el o 

formulează liniștit, dar categoric: „Am descoperit — 
spune el — că tot ce-i mai important pentru mine e să 
fiu considerat de comunişti, de oamenii noştri, toată viața, 
tovarăș.“ 

Există în Noapte spre Ceahlău (din Nopțile tovarășilor 
mei) o imagine plină de un profund sens uman, 
oferită cu extremă sobrietate (un moment destul de rar 
în proza lui Cosagu, înclinat mai mult, din păcate, către 
diluviu verbal), în care se concretizează elogiul vieţii, pe 
care comunismul îl implică. Ștefania a fost primită în 
partid, bărbatul ei lucrează departe, la Ceahlău, dar 
tînăra vrea să fie în aceeași seară lîngă soțul ei, pentru 
a-i împărtăși imensa-i bucurie. Găseşte, in cele din 
urmă, cu greu, un mijloc de locomotie destul de straniu, 
„O aiureală“, cum spune şoferul, un camion transportind 
o veche instalaţie de călușei. „Caii de fier o fixau cu 
ochii lor din care dispăruseră vopseaua şi viața. Păreau 
bătrîni, orbi, buni... De gitul unuia atirna sacoga, din 
care străluceau sticla de vin şi borcanele albe de smin- 
tiná. Ele singure, descinse din bucuria ei, dădeau sens 
nopții ; Stefania se ridică în picioare şi se rezemă de 
cabină. Privi în jur pădurile negre, peste care trecea 
luna ; mai exact, cum îi plăcea ei din a şaptea de liceu — 
lună, nu luna; «peste virfuri trece lună», nu luna. 


«Codru-ši bate frunza lin...» — si aici vor veni apele. 
Pădurile vor dispare ; bucuria ei nu. «Dintre ramuri de 
arin» — bucuria ei — nu. (Repeta Eminescu, ori de cîte 


ori era bucuroasă.) «Melancolic, cornul sună.» Caii zor- 
năiau metalic. Ce ar fi ca astă-noapte să apară copilul 
lor ? (s.n.) Simfea în ea o imensă forță — si o clipă, peste 
peisajul de noapte, văzu mîinile care votară pentru ea, în 
amurg, acoperind pădurile, apele, vinul, aşa cum acope- 
riseră, cu cîteva ore înainte, fereastra spre Ceahlău, prin- 

tr-un joc straniu al perspectivei. Inainta spre Miron — 
cu oameni, pline, Murfatlar si lună... Ce ar fi ca astă- 
noapte... Caii zornăiau metalic.“ 

Prin asemenea „mişcări interiorizate“, surprinse cu 
patetism, Cosașu reconstituie, pentru cititor, experienţa 
umană căpătată în contact cu constructorii hidrocentralei 
de la Bicaz. Observațiile incluse în numeroasele portrete, 
scene, întîmplări, modelarea materialului de viață pasio- 
nant, pe care reporterul l-a cules, sînt de natură să 
contribuie la formarea unei imagini clare cu privire la 
virtuțile reale ale noii generaţii de constructori ai socia- 
lismului. Cosașu este un entuziast al valorilor pozitive 
şi, în reportajele sau monologurile sale, acestea predo- 
mină. Nu dintr-o dorință de idealizare. 

Am sentimentul că pentru a demasca vechiul, ceea ce 
fine de mentalitatea burgheză si este pe cale de dispariţie, 
Cosașu trebuie să facă un efort deosebit, să construiască 
imaginativ un tip sau o situaţie, dar rezultatul este 
lipsit de naturaleje, de firesc. Viorica Anghel, studenta 
din Noapte cu baraje în arc, care mimează iubirea 
față de Virgil Celac, asistent universitar si membru în 
biroul de partid al facultăţii, deci ins cu autoritate si 
relaţii, pentru a putea rămîne în Bucureşti după absol- 
virea studilior, este extrem de banală, tipologic vorbind, 
și, pe un clișeu curent al literaturii sau dramaturgiei, 
Cosașu nu a mai putut extrage nimic nou față de prede- 
cesori. Ceva mai interesant este Filip Biega, din Lacrimi 
sub neon, care otráveste existența oamenilor prin amînare, 
filtrarea deznádejdii, a scepticismului, descurajindu-i în 
ceea ce privește munca inovatoare. Dar toată naraţiunea 
este dilatată enorm, si efortul analitic pe care prozatorul 4 
îl depune umflă personajul, dar nu-l aprofundează. Pe acest 
prototip, Mazilu ar fi făcut un scurt portret moral și 1 

satiric de bună calitate (de alfel modelul personajului, 
indirect, se află in „insectarul“ lui Mazilu). 

Cu bune observaţii de ordinul obiectivării, în reportaj, 
Cosasu preferă, totuși, modalitatea monologului, in care 
își desfăşoară în mod firesc toată forţa talentului său 
autentic. Din monolog se desprind personalităţi variate 
(Varvara, de exemplu, este diferită de tînărul inginer 
Manu, sau de junele Anton, desi pe toti îi uneşte volu- 
bilitatea contagioasă a autorului), dar prozatorul are 
astfel posibilitatea să fie prezent în fiecare din personaje, 
mărturisindu-şi problematica etică sau sentimentală. De 
altfel, pentru acest domeniu al umanului Cosașu are, ca 
multi confrati de generaţie, o predilecție vădită, iar 
materialul pe care-l extrage din sondajul făcut în uni- 
versul interior al constructorilor socialismului este demn. 
de toată atenţia. 

